CELEX: 32019D0213(02)
Language: fi
Date: 2019-02-06 00:00:00
Title: Komission täytäntöönpanopäätös, annettu 6 päivänä helmikuuta 2019, Euroopan parlamentin ja neuvoston asetuksen (EU) N:o 1308/2013 94 artiklan 1 kohdan d alakohdassa tarkoitetun yhtenäisen asiakirjan sekä tuote-eritelmän julkaisutietojen julkaisemisesta Euroopan unionin virallisessa lehdessä erään viinialan nimityksen osalta (Vallegarcía (SAN))

13.2.2019   
               
               
                  FI
               
               
                  Euroopan unionin virallinen lehti
               
               
                  C 57/10
               
            
         KOMISSION TÄYTÄNTÖÖNPANOPÄÄTÖS,
         annettu 6 päivänä helmikuuta 2019,
         Euroopan parlamentin ja neuvoston asetuksen (EU) N:o 1308/2013 94 artiklan 1 kohdan d alakohdassa tarkoitetun yhtenäisen asiakirjan sekä tuote-eritelmän julkaisutietojen julkaisemisesta Euroopan unionin virallisessa lehdessä erään viinialan nimityksen osalta
         (Vallegarcía (SAN))
         (2019/C 57/09)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 97 artiklan 3 kohdan,
         sekä katsoo seuraavaa:
         
                     (1)
                  
                  
                     Espanja on hakenut nimityksen ”Vallegarcía” suojelua asetuksen (EU) N:o 1308/2013 II osan II osaston I luvun 2 jakson mukaisesti.
                  
               
                     (2)
                  
                  
                     Komissio on tutkinut kyseisen hakemuksen asetuksen (EU) N:o 1308/2013 97 artiklan 2 kohdan mukaisesti ja todennut, että mainitun asetuksen 93–96 artiklan, 97 artiklan 1 kohdan sekä 100, 101 ja 102 artiklan edellytykset täyttyvät.
                  
               
                     (3)
                  
                  
                     Jotta vastaväitteitä voitaisiin esittää asetuksen (EU) N:o 1308/2013 98 artiklan mukaisesti, Euroopan unionin virallisessa lehdessä olisi julkaistava nimityksen ”Vallegarcía” mainitun asetuksen 94 artiklan 1 kohdan d alakohdassa tarkoitettu yhtenäinen asiakirja ja kyseisen nimityksen suojahakemuksen alustavan kansallisen tarkastelumenettelyn aikana julkaistun tuote-eritelmän viitetiedot,
                  
               ON PÄÄTTÄNYT SEURAAVAA:
         
            Ainoa artikla
            Tämän päätöksen liitteessä esitetään nimityksen ”Vallegarcía” (SAN) asetuksen (EU) N:o 1308/2013 94 artiklan 1 kohdan d alakohdan mukaisesti laadittu yhtenäinen asiakirja sekä tuote-eritelmän julkaisutiedot.
            Asetuksen (EU) N:o 1308/2013 98 artiklan mukaisesti tämän päätöksen julkaiseminen antaa oikeuden vastustaa tämän artiklan ensimmäisessä kohdassa täsmennetyn nimityksen suojaamista kahden kuukauden kuluessa siitä, kun päätös on julkaistu Euroopan unionin virallisessa lehdessä.
         
         
            Tehty Brysselissä 6 päivänä helmikuuta 2019.
            
               
                  Komission puolesta
               
               Phil HOGAN
               
                  Komission jäsen
               
            
         
         
            (1)  EUVL L 347, 20.12.2013, s. 671.
      
      
         
            LIITE
            YHTENÄINEN ASIAKIRJA
            
               ”VALLEGARCÍA”
            
            
               PDO-ES-02085
            
            
               Hakemuksen jättöpäivä: 13.4.2015
            
            1.   Rekisteröitävä nimi / rekisteröitävät nimet
            
            Vallegarcía
            2.   Maantieteellisen merkinnän tyyppi
            
            SAN – Suojattu alkuperänimitys
            3.   Rypäletuotteiden luokat
            
            
                     
                        1.
                     
                     
                        Viini
                     
                  4.   Viini(e)n kuvaus
            
            
               
                  Valkoviini
               
            
            Valkoviini on väriltään voimakkaan keltainen, ja siinä ilmenevät keskivahvana tai vahvana kivihedelmän, trooppisen hedelmän ja valkokukan aromit. Taustamakuna mausteyrttien – laventelin ja rosmariinin – aromit ja jälkimaku paahtunut. Alkumaku pehmeä, täyteläinen, raikas ja pyöreä, ei särmiä. Miellyttävä keskimaku, kivihedelmän aromeja, ja paahtunut ja kevyen karvas jälkimaku.
            Kokonaisalkoholipitoisuuden on oltava lain asettamissa rajoissa EU:n asianomaisen lainsäädännön mukaisesti.
            Yleiset analyyttiset ominaisuudet
            
                        Kokonaisalkoholipitoisuus enintään (til-%)
                     
                     
                         
                     
                  
                        Kokonaisalkoholipitoisuus vähintään (til-%)
                     
                     
                        12,5 
                     
                  
                        Vähimmäishappopitoisuus
                     
                     
                        4,1  g/litra viinihappona ilmaistuna
                     
                  
                        Haihtuvien happojen pitoisuus enintään (milliekvivalenttia/litra)
                     
                     
                        12,5 
                     
                  
                        Kokonaisrikkidioksidipitoisuus enintään (milligrammaa/litra)
                     
                     
                        160
                     
                  
               
                  Punaviini
               
            
            Viinin väri on voimakkaan punainen granaatinpunaisin tai rubiinin–granaatinpunaisin sävyin, kaunis väri. Keskinkertainen tai suuri intensiteetti, punaiset hedelmät, Välimeren alueen pensaiden ja mineraalien aromeja tai laventelin ja poltetun puun balsamimaisia aromeja. Pyöristynyt; alkumaku vaatimaton, tasapainoinen, kevyen tanniininen.
            Kokonaisalkoholipitoisuuden on oltava lain asettamissa rajoissa EU:n asianomaisen lainsäädännön mukaisesti.
            Yleiset analyyttiset ominaisuudet
            
                        Kokonaisalkoholipitoisuus enintään (til-%)
                     
                     
                         
                     
                  
                        Kokonaisalkoholipitoisuus vähintään (til-%)
                     
                     
                        12
                     
                  
                        Vähimmäishappopitoisuus
                     
                     
                        4,2  g/litra viinihappona ilmaistuna
                     
                  
                        Haihtuvien happojen pitoisuus enintään (milliekvivalenttia/litra)
                     
                     
                        20
                     
                  
                        Kokonaisrikkidioksidipitoisuus enintään (milligrammaa/litra)
                     
                     
                        150
                     
                  5.   Viininvalmistusmenetelmät
            
            a.   
                  Olennaiset viininvalmistusmenetelmät
               
            
            
               Sadon käsittely
            
            Rypäleet korjataan kokonaan käsin ja sijoitetaan puulaatikkoihin. Rypäleet lajitellaan ensimmäisen kerran viinitarhassa, kun tertut leikataan, ja toisen kerran lajittelupöydällä viininvalmistamon vastaanottotilassa.
            
               Viininvalmistusprosessiin liittyvä rajoitus
            
            Rypäleet täytetään säiliöön ylemmän tuloaukon yläpuolella olevaan tasoon asti siten, ettei putkeen synny painetta, ja näin vältetään rypäleiden joutuminen kovin rajuun käsittelyyn.
            Säiliössä rypälemassa kulkee putkilämmönvaihtimen läpi; siinä alennetaan lämpötilaa. Näin säiliö jää kylmäksi niin pitkäksi ajaksi kuin viininvalmistajat pitävät kulloinkin tarpeellisena. Tämän ennen käymistä suoritettavan maseroinnin ansiosta rypäleissä olevat aromiaineet uuttuvat liuokseen ja väri tasaantuu.
            Kylmämaseroinnin jälkeen valkoiset rypäleet puristetaan ja saatu rypälemehu saa laskeutua, kunnes sopiva sameus (400–800 NTU) on saavutettu. Kun käyminen on alkanut, vaihteleva osuus rypälemehusta siirretään käyttämättömiin ranskalaisiin tammitynnyreihin, joissa se käy ja kypsyy sakan päällä neljästä kuuteen kuukautta. Valko- ja punaviinien alkoholikäymisessä käytetään sekä luonnonhiivaa että valikoitua hiivakantaa. Valkoviinit käyvät alhaisissa lämpötiloissa, lämpötilan on oltava vähintään 15 °C ja enintään 26 °C. Mielessä myös pidetään se, kuinka suuri osuus rypälemehusta käy tynnyreissä. Punaviinien käymislämpötila on vähintään 15 °C ja enintään 30 °C. Säiliössäolo- ja maserointiajat vaihtelevat enologiryhmän teknisten arvioiden mukaisesti mutta ovat välillä 7–28 päivää.
            Punaviini siirretään käsin toiseen säiliöön. Puristejäte siirtyy painovoiman vaikutuksesta pneumaattiseen puristimeen ilman pumppuja ja siirretään sen jälkeen käytettyihin tynnyreihin maisteluun asti. Kun on saatu kaikki viinityypit, sekä vapaasti syntyvät että puristetut, ja malolaktinen käyminen on päättynyt, enologien komitea maistelee kaikki viinit ja erilaiset sekoitukset valmistetaan. Sen jälkeen viinit vanhennetaan ranskalaisissa tammitynnyreissä.
            Viinejä vanhennetaan pulloissa vaihtelevan pituisen ajan ennen kuin ne saatetaan markkinoille.
            b.   
                  Enimmäistuotokset
               
            
            
               Viognier-lajike
            
            11 500 kg rypäleitä/ha
            75 hehtolitraa hehtaarilta
            
               Syrah-lajike
            
            9 250 kg rypäleitä/ha
            60 hehtolitraa hehtaarilta
            
               Merlot-lajike
            
            8 500 kg rypäleitä/ha
            55 hehtolitraa hehtaarilta
            
               Cabernet Sauvignon -lajike
            
            8 500 kg rypäleitä/ha
            55 hehtolitraa hehtaarilta
            
               Cabernet Franc -lajike
            
            11 500 kg rypäleitä/ha
            75 hehtolitraa hehtaarilta
            
               Petit Verdot -lajike
            
            14 600 kg rypäleitä/ha
            95 hehtolitraa hehtaarilta
            6.   Rajattu maantieteellinen alue
            
            Maantieteellinen alue on maarekisteriin merkitty palsta nro 448 Ciudad Realin maakunnassa sijaitsevan Retuerta del Bullaque -kunnan alueella 9. Se käsittää 1 521 hehtaaria.
            7.   Pääasialliset viininvalmistuksessa käytettävät rypälelajikkeet
            
            
                         
                     
                     
                        Cabernet Sauvignon
                     
                  
                         
                     
                     
                        Syrah
                     
                  
                         
                     
                     
                        Viognier
                     
                  8.   Yhteyden/yhteyksien kuvaus
            
            
               Ympäristö (luontoon liittyvät ja inhimilliset tekijät)
            
            
                        a)
                     
                     
                        Vallegarcía-nimi juontuu samannimisestä laaksosta, jossa kasvualustan muodostaa erityinen geologinen kerrostuma (tunnetaan nimellä Raña del Fresno). Sille on luonteenomaista erikoisella tavalla tapahtunut maannostuminen. Tästä syystä alueella kasvatetuilla rypäleillä on useita ainutlaatuisia erityispiirteitä (suuri intensiteetti, aromaattinen laatu ja pitkä jälkimaku). Lisäksi Vallegarían maaperän happamuus ja alhainen pH-arvo ovat epätavallisia muihin vastaaviin ilmastoalueisiin verrattuna. Vallegarcían viinitarhat on istutettu maille, joilla on eri maaperäluokitus kuin Kastilia-La Manchan muiden viinitarhojen mailla. Kastilia-La Manchan yliopiston (UCLM) tutkimushankkeessa, jossa selvitettiin Kastilia-La Manchan viininviljelyalueiden maaperän vaikutusta rypäleiden koostumukseen, luokiteltiin Vallegarcíassa tutkitut maaprofiilit Soil Taxonomy -luokituksen (Soil Survey Staff, 2006) mukaan Typic Palexerult -maannokseksi. Ultisol-luokka (hapansavimaannos) on tyypillinen raña-mailla (Vidal et al., 2004). Tutkimushankkeessa tarkastelluista viininviljelymaista vain kolme Vallegarcían profiilia kuuluu mainittuun luokkaan. Kyseiset kolme UCLM:n raportissa analysoitua profiilia luokiteltiin FAO:n luokitusjärjestelmän (2007) mukaan alusavimaannokseksi seuraavasti: P1 – Cutanic Alisol (Ferric, Chromic), P2 – Cutanic Alisol (Ferric, Skeletic) ja P3 – Cutanic Alisol (Ferric, Skeletic).
                        Maaperän happamuus ilmeni viinien pH-arvoissa ja tasapainoisessa suutuntumassa.
                        Alhainen kalsiumpitoisuus ja suuret piihapon, raudan ja alumiinin pitoisuudet ovat hyvin epätyypillisiä Kastilia-La Manchan viininviljelyalueiden maaperässä. On kiinnostavaa verrata mainittuja pitoisuuksia kalkkikivestä syntyneen maan, jota viininviljelyssä tavallisesti käytetään, vastaaviin pitoisuuksiin. Amorósin et al. (2012b) mukaan Vallegarcían maaperän kalsiumpitoisuus poikkeaa huomattavasti kalkkikivimaan pintakerroksissa havaittavista pitoisuuksista (10,4 g∙kg-1 vs. 230 g∙kg-1). Piin (345,9 g∙kg-1) ja raudan (26,5 g∙kg-1) pitoisuudet puolestaan ovat rajatun alueen maaperässä huomattavasti suurempia kuin Kastilia-La Manchan viininviljelyalueen kalkkikivimaissa (127,5 ja 16,65 g∙kg-1). Alumiinin pitoisuus on kalkkikivimaiden pintakerroksessa noin 33,4 g∙kg-1, kun taas Vallegarcían maaperässä pitoisuus on 57,8 g ∙kg-1. Maaperän alhainen kalsiumpitoisuus vaikuttaa Vallegarcían viineihin, jotka sen vuoksi poikkeavat luonteeltaan Kastilia-La Manchan muista viineistä.
                        Harvinaisiksi maametalleiksi luokiteltavien alkuaineiden (cerium, lantaani ja neodyymi) keskimääräinen pitoisuus (83,5, 44,5 ja 36,5 mg∙kg-1) Vallegarcían maaperässä on alueellisesti (57,7, 23,5 ja 21,6 mg∙kg-1) ja maailmanlaajuisesti (55, 35,5 ja 30,5 mg∙kg-1) tarkasteltaessa suuri, mikä on myös huomionarvoinen seikka. Yleisesti ottaen kyseisten alkuaineiden pitoisuudet ovat happamissa maissa suuremmat kuin kalkkikivimaissa (Amorós et al., 2012a).
                     
                  
                        b)
                     
                     
                        Bullaque-joen ja rajatun alueen ympäriltä siihen virtaavien sivujokien vaikutus sekä laaksojen raikkaus ja vuorten pohjoistuulta vastaan antama suoja luovat viinitarhoille mikroilmaston, joka tasaa ääriolosuhteita sekä talvella että kesällä. Näin syntyvät otolliset olot rypäleiden kypsymiselle virheettömästi ja tasaisesti.
                     
                  
                        c)
                     
                     
                        Päivä- ja yölämpötilan suuri vaihtelu, johon on syynä Vallegarcían sijainti korkealla merenpinnasta, sekä alueen muihin osiin verrattuna suuri sademäärä vaikuttavat yhdessä siihen, että rypäleisiin kehittyy erinomainen tanniininen rakenne, joka parantaa viinien soveltuvuutta vanhentamiseen tynnyreissä ja pulloissa.
                     
                  
               Viinin kuvaus
            
            Vallegarcían viineille on ominaista niiden pyöreys ja särmien puuttuminen. Niillä on myös erinomainen tanniinirakenne, jonka ansiosta niillä on poikkeuksellinen kyky kehittyä ja säilyä hyvänä pitkään. Niiden polyfenolien pitoisuus voi nousta yli 50 meq/l ja värin intensiteetti suuremmaksi kuin 12 AU.
            Viinien intensiteetin ja aromaattisen laadun määräävät vankkojen Välimeren alueen pensaiden (kistus, kanerva) aromit ja balsamimaiset aromit (timjami, rosmariini, laventeli) sekä suuret mineraalien pitoisuudet (mustaliuske, kvartsiitti). Ne jättävät kurkun takaosan karvaan jälkimaun pitkittäen viinin makua.
            
               Yhteys maantieteelliseen alkuperään:
            
            Epätavallisia ovat myös rajatun alueen maaperän suuri happamuus ja alhainen pH-arvo. Niiden vaikutuksesta viini jättää kurkun takaosan karvaan jälkimaun, joka pitkittää viinin makua.
            Laaksojen raikkaus ja vuorten pohjoistuulta vastaan antama suoja tasoittavat sääoloja, mikä vaikuttaa osaltaan siihen, että viinit saavat pyöreyttä ja niistä puuttuvat särmät. Päivä- ja yölämpötilan suuri vaihtelu, johon on syynä rajatun alueen sijainti korkealla merenpinnasta, sekä suuri sademäärä vaikuttavat yhdessä siihen, että rypäleisiin kehittyy erinomainen tanniinirakenne, jonka ansiosta viinien polyfenolien pitoisuus voi nousta yli 50 meq/l ja värin intensiteetti suuremmaksi kuin 12 AU.
            Vaikka rajattua aluetta ympäröi Kastilia SMM -alue, sen ominaispiirteet eroavat merkittävästi viereisen rajatun alueen piirteistä seuraavien syiden perusteella:
            
               Luontoon liittyvät tekijät
            
            Kasvualustana oleva geologinen kerrostuma, raña, jonka erityispiirteitä ovat suuri happamuus ja alhainen pH-arvo, sekä laaksojen raikkaus, suuri sademäärä ja vuorten pohjoistuulia vastaan antama suoja luovat mikroilmaston, joka on hyvin erilainen kuin viereisillä alueilla.
            Pinta- ja pohjamaan pH-arvon laaja vaihtelu, joka on suurimmillaan 4,1 prosenttiyksikköä profiilissa 2 (pH 8,9 Ap-horisontissa ja pH 4,8 Btg1-horisontissa), pieni kalsiumpitoisuus ja suuret piihapon, raudan ja alumiinin pitoisuudet sekä harvinaisten maametallien esiintyminen suurina määrinä tekevät Vallegarcíasta erilaisen Kastilia-La Manchan muuhun osaan verrattuna.
            
               Inhimilliset tekijät
            
            Selvimmät erot Vallegarcía-viinien ja viereisten Kastilia SMM:n alueiden viinien tuotantomenetelmien välillä ovat seuraavat:
            
                         
                     
                     
                        Kastilia SMM
                     
                     
                        Vallegarcía
                     
                     
                        Erot
                     
                  
                        Valkoviinit
                     
                     
                        ≥9 til-%
                     
                     
                        ≥12 til-%
                     
                     
                        Suurempi alkoholipitoisuus
                     
                  
                        Punaviinit
                     
                     
                        ≥10 til-%
                     
                     
                        ≥12 til-%
                     
                     
                        Suurempi alkoholipitoisuus
                     
                  
                        Punaviinit
                     
                     
                        ≤18 meq/l
                     
                     
                        ≤20 meq/l
                     
                     
                        Suurempi haihtuvien happojen pitoisuus
                     
                  
                        Valkoviinit
                     
                     
                        ≤16 000  kg/ha
                     
                     
                        ≤11 500  kg/ha
                     
                     
                        Pienempi hehtaarisato
                     
                  
                        Punaviinit
                     
                     
                        ≤16 000  kg/ha
                     
                     
                        ≤14 600  kg/ha
                     
                     
                        Pienempi hehtaarisato
                     
                  
                         
                     
                     
                         
                     
                     
                        >50 meq/l
                     
                     
                        Suurempi polyfenolien pitoisuus
                     
                  
                         
                     
                     
                         
                     
                     
                        >12 AU
                     
                     
                        Voimakkaampi väri
                     
                  Alue rajattiin ympäristötekijöiden perusteella (kasvualustana oleva geologinen kerrostuma, raña, joka on hyvin hapan ja jonka pH-arvo on alhainen, sekä vuorten tarjoama suoja). Alueella on ainoastaan yksi viinin tuotantoa harjoittava viininvalmistamo, jonka hakija omistaa.
            On hyvä panna merkille, että rajattu alue käsittää 1 521 hehtaaria eikä sille ole istutettu muita viiniköynnöksiä eikä siellä ole muita viininvalmistamoja kuin hakijalle kuuluvat.
            Muut tuottajat voivat käyttää rekisteröityä nimeä, jos he aloittavat myöhemmin toiminnan rajatulla maantieteellisellä alueella, edellyttäen että he täyttävät eritelmässä esitetyt edellytykset. Tällainen tilanne on täysin mahdollinen, sillä rajattu alue käsittää 1 521 hehtaaria, joten sille mahtuu useampia viininvalmistamoja.
            9.   Olennaiset lisäedellytykset
            
            
               Oikeudellinen kehys:
            
            Kansallisessa lainsäädännössä
            
               Lisäedellytyksen tyyppi:
            
            Pakkaaminen rajatulla maantieteellisellä alueella
            
               Edellytyksen kuvaus:
            
            Viinit on pullotettava tuotantoalueella, koska tuotantoprosessi päättyy kaikissa tapauksissa toiseen vanhennusjaksoon, joka tapahtuu pullossa. Tänä aikana tapahtuu pelkistysprosessi, joka parantaa viinien laatua ja pyöristää niiden makua. Viinit ovat valmiita kulutukseen, kun ne saavuttavat aistinvaraiset ominaisuudet, jotka esitetään kunkin viinityypin osalta eritelmässä.
            
               Linkki eritelmään
            
            http://pagina.jccm.es/agricul/paginas/comercial-industrial/consejos_new/pliegos/Pliego_Condiciones_Vallegarcia_20180719.pdf